સરકારે શહેરમાં માળખાકીય સુવિધા સુદઢ બનાવવા ચાર વર્ષ પહેલા પાણી-પુરવઠા અને ભુર્ગભ ગટર યોજનાના કામો જીયુડીસી વિભાગ હસ્તક ચાલુ કરાવ્યા પરંતુ આ કામગીરીમાં પાલિકાને સામેલ ન કરેલી હોવાથી બંને યોજનાનો મુળ હિત આજદિન સુઘી સિદ્ધ થતો જોવા મળતો નથી. શહેરમાં એક માસની અંદર છથી વધુ નવા બનેલા માર્ગો પર જોઇન્ટીંગ (પાણીની લાઇનોનું જોડાણ) કરવાના નામે ખોદી નાંખવામાં આવ્યા છે. જેમાં ગૌરવપથ રોડ, ૬૦ ફૂટ ભવાની ચોકડી, ગોલારાણા ચોકડી, ડાભોર રોડ, રાજેન્દ્રભુવન રોડ પર મામલતદાર કચેરી સામે અને ત્રણ દિવસ પૂર્વે દિવસભર ટ્રાફીકથી ધમધમતા ટાવર ચોકમાં રોડની વચ્ચે લાઇનોનું જોડાણ આપવા ખોદી નંખાતા વાહનચાલકો અને રાહદારીઓને ભારે મુશ્કેલી પડી રહી છે.